Pretosu conceyal de la mío ciudá. Na FSA-PSOE tienen un problema pergrande: complexu d'inferioridá. Si ven na TV falar al so collaciu el Molt Honorable Maragall en catalá paezyos de lo más normal: fala na llingua del so país. ¿Daquién ve al Molt Honorable Areces falando n'asturianu?. Enantes s'afuega col cinchu. L'asturianu ye llingua de pueblu inorante, que non yos-da más que pa  chayos de xintar a los gochos y, amás, tien un ruxíu feu al falala con acentu castellanu. Pero estos nuevos faciosu-socialistes tienen otru problema: agora resulta que los que falamos asturianu fuimos a la Universidá, algamamos doctoraos, trabayamos nel estranxeru, amás falamos inglés ya francés… y seguimos sintiéndonos arguyosos de la llingua los nuesos güelos y, tovía peor, resulta que tamos enfotaos en que seya oficial nel nuesu país. Y resulta que muchos tan afiliaos al PP y camienten como  asturianistes… pero ¿qué ye esto? el muy "derechosu" ayuntamientu d'Uviéu resulta que tien una versión n'asturianu de la so páxina web, Gabino fala asturianu na intimidá (y en lo que non ye intimidá) y sólo-y falta al nuesu alcalde uvieín que unu de nosotros-y cuente como nos estudios psicollingüísticos fechos en comuñes billingües l'aprendizaxe ya usu d'ambes llingües facilita l'aprendizaxe de una tercera y cuarta llingua. Pa les prósimes elleiciones ya veo a Gabino prometiendo la construcción del primer colexu  plurillingüe d'Asturies, con llingües vehiculares afitaes nel castellán y l'asturianu, y l'usu de l'inglés y francés dende'l primer cursu d'Educación Infantil. Si quier idegues, equí dámosles de baldre. Sobre tou con un enfotu: si un asturianu va de viaxe a cualisquier llugar d'España tien que falar el castellanu comu si fuera de Valladolid, y non falar amestao en Madrid, tando convencíu que fala un auténticu castellán (ente otres coses, porque se-y descojonen na cara).